Rusland waarsku Finland oor moontlike Navo-lidmaatskapDmitry Peskov, die Kremlin se woordvoerder. (Foto: Natalia Kolesnikova/AFP) Rusland het Donderdag sy buurland Finland gewaarsku oor die gevolge indien hy wel sou besluit om by die Noord-Atlantiese Verdragorganisasie (Navo) aan te sluit. Die Kremlin se woordvoerder, Dmitry Peskov, het gesê die land sal genoop wees om “militêr-tegniese” stappe teen Finland te doen nadat dit aan die lig gekom het dat topleiers van die land ten gunste is om by Navo aan te sluit. ŉ Besluit of Finland wel deel kan word van Navo sal teen die naweek geneem word. “Die uitbreiding van Navo tot by ons grense maak nie die wêreld of ons vasteland meer stabiel of veilig nie,” het Peskov gesê. Peskov het bygevoeg dat Finland se lidmaatskap van Navo “beslis” ŉ bedreiging vir Rusland sal wees. “Alles sal afhang van hoe hierdie proses plaasvind en hoe naby die militêre infrastruktuur aan ons grense sal beweeg.” Rusland se departement van buitelandse sake het gesê Moskou sal “gedwing word om wederkerige stappe te doen – militêr en ander – om die bedreiging van sy nasionale veiligheid hok te slaan”. Die departement het Navo daarvan beskuldig dat hy probeer om nog ŉ flank vir militêre bedreiging teen Rusland te skep. “Finland se president moet bewus wees van sy verantwoordelikheid en die gevolge van só ŉ stap,” het die departement gesê. Die politieke en openbare mening in Finland het drasties ten gunste van lidmaatskap van Navo geswaai nadat Rusland troepe na Oekraïne gestuur en die land ingeval het. Finland het ŉ grens van 1 300 km met Rusland en was dekades lank onverbonde en sonder enige militêre bondgenootskap. Oekraïne soek plek in EU Oekraïne wil ŉ plek in die Europese Unie (EU) hê, selfs al kan die verkryging van volle lidmaatskap tyd neem, het die land se minister van buitelandse sake, Dmytro Kuleba, gesê. “Dit gaan nie oor die vinnigste moontlike lidmaatskap van die EU vir Oekraïne nie, maar wat vir ons baie belangrik is, is dat ŉ plek vir Oekraïne gereserveer word. “Ons hoor gereeld dat Oekraïne tot die Europese familie hoort, so nou gaan dit daaroor dat ons plek [in dié familie] bespreek word.” Pres. Emmanuel Macron van Frankryk het vroeër vandeesweek gewaarsku dat dit “dekades” sal neem vir ŉ kandidaat soos Oekraïne om by die EU aan te sluit. Macron het eerder voorgestel dat ŉ breër Europese politieke gemeenskap geskep kn word om lede soos Oekraïne of post-Brexit Brittanje in te sluit. Kuleba het gesê hy het nie voldoende besonderhede om Macron se voorstel vir ŉ breër Europese klub te oorweeg nie, maar het gesê dat hierdie voorstel nie die erkenning van Oekraïne se EU-kandidaatstatus ongedaan maak nie. “Ek kan nou vir jou sê dat geen alternatief vir die Europese integrasie van Oekraïne aanvaarbaar sal wees nie,” het hy bygevoeg.